স্কুলের প্রধান শিক্ষিকার সঙ্গে কোনও দিনই বনিবনা ছিল না। পরীক্ষায় কম নম্বর পেলেই বকাঝকা শুনতে হত। কয়েকদিন আগেই ছাত্রকে সাসপেন্ড করেছেন প্রধান শিক্ষিকা। অবশেষে সেই বদলা নিতেও কসুর করল না দ্বাদশ শ্রেণির ছাত্র। নিজের স্কুলের প্রধান শিক্ষিকাকেই গুলি করে হত্যা করল সে।
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, শনিবার হরিয়ানার যমুনা নগরে স্বামী বিবেকানন্দ পাবলিক স্কুলের প্রধান শিক্ষিকাকে গুলি করে হত্যা করে ওই স্কুলেরই দ্বাদশ শ্রেণির এক ছাত্র। জানা গিয়েছে, ওই ছাত্রকে সম্প্রতি সাসপেন্ড করেন স্কুলের প্রধান শিক্ষিকা ঋতু ছাবড়া। ক্লাসে মনোযোগ দিয়ে পড়াশোনা না করা, মোবাইল নিয়ে আসার মতো একাধিক অভিযোগ ছিল ওই ছাত্রের বিরুদ্ধে। বিষয়টি নিয়ে শনিবার ওই ছাত্রের অভিভাবকদের সঙ্গে বৈঠক বসেন স্কুলের প্রধান শিক্ষিকা।
কিন্তু বৈঠকের মাঝেই ঘটে ছন্দপতন। অভিযোগ, বৈঠকের মাঝেই আচমকা রিভলবার দিয়ে প্রধান শিক্ষিকা ঋতু ছাবড়াকে তিন বার গুলি করে ওই ছাত্র। ঘটনাস্থলেই মৃত্যু হয় ওই শিক্ষিকার। পরে পালাতে গেলে স্কুলেরই বেশ কয়েকজন শিক্ষাকর্মী ধরে ফেলেন ওই ছাত্রকে।

এই বিষয়ে অন্যান্য খবর

ছুটি পাওয়ার জন্য মরিয়া হয়ে নৃশংস হামলা, গ্রেফতার কিশোরী


পুলিশে তদন্তে ওই ছাত্র জানিয়েছে, সাসপেন্ড হওয়ার পরে তাকে অপমান করেছিলেন ওই শিক্ষিকা। তারপরেই বাবার রিভলবার দিয়ে প্রধান শিক্ষিকাকে খুনের ছক কষে সে। বৈঠকের সময় বাবার রিভলবারটি লুকিয়ে নিয়ে এসেছিল ওই ছাত্র। 
গুলি চালানোর সঙ্গে সঙ্গেই প্রবল আতঙ্ক ছড়ায় স্কুল চত্বরে। ছাত্রটির কীর্তিতে হতবাক হয়ে গিয়েছেন অভিভাবকেরা।